b"\n_START_ARTICLE_\nTaifa d'Albarras\xc3\xad\n_START_SECTION_\nIndepend\xc3\xa8ncia\n_START_PARAGRAPH_\nFou fundat per un capitost local d'origen berber, per\xc3\xb2 arabitzat i de nom Hudhayl ibn Kh\xc3\xa0laf ibn Raz\xc3\xadn, que va afermar la seua independ\xc3\xa8ncia a partir del 1012, durant la descomposici\xc3\xb3 del califat de C\xc3\xb2rdova. La taifa d'Albarras\xc3\xad ocupava aproximadament la part sud i occidental de l'actual prov\xc3\xadncia de Terol._NEWLINE_Hudhayl i els seus descendents, els Banu Razin, van dominar la taifa fins a la seua extinci\xc3\xb3. A Hudhayl el va succeir Abd-al-M\xc3\xa0lik ibn Hudhayl (1045), i a aquest Yahya ibn Abd-al-M\xc3\xa0lik (1103), que nom\xc3\xa9s va gaudir del poder un any.\n_START_SECTION_\nRelacions amb Rodrigo D\xc3\xadaz de Vivar, el Cid\n_START_PARAGRAPH_\nEl 1090 el senyor de d'Albarras\xc3\xad esdevingu\xc3\xa9 tributari de l'ex\xc3\xa8rcit mercenari dirigit per Rodrigo D\xc3\xadaz de Vivar, el Cid. Per\xc3\xb2 en la lluita per conquerir Balansiyya, el senyor d'Albarras\xc3\xad va prendre part pels almor\xc3\xa0vits, ra\xc3\xb3 per la qual fou atacat i derrotat pel Cid a la batalla de Quart de Poblet._NEWLINE_El novembre de 1092, Abu Issa Lubbun ibn Lubbun, visir de Yahya al-Q\xc3\xa0dir, es va revoltar a Morvedre en desacord amb la seva pol\xc3\xadtica d'acords amb els cristians i cedeix la seva ciutat a Abd-al-M\xc3\xa0lik ibn Hudhayl, l'emir d'Albarras\xc3\xad a canvi d\xe2\x80\x99una pensi\xc3\xb3 i el dret de viure en Albarras\xc3\xad. Abd-al-M\xc3\xa0lik ibn Hudhayl, per a no molestar el Cid el va prestar vasallatge immediatament. El Cid va poder avituallar les seves tropes en els pobles i castells d'Albarras\xc3\xad mentre respectava els dominis d\xe2\x80\x99Abd-al-M\xc3\xa0lik ibn Hudhayl.\n_START_SECTION_\nAnnexi\xc3\xb3 al domini almor\xc3\xa0vit\n_START_PARAGRAPH_\nEl 1104 la Taifa d'Albarras\xc3\xad perdia la seva independ\xc3\xa8ncia en ser ocupada pels almor\xc3\xa0vits. A partir d'aleshores, els Ban\xc5\xab Raz\xc3\xadn es traslladaren a Balansiyya.\n_START_SECTION_\nLa Senyoria d'Albarras\xc3\xad\n_START_PARAGRAPH_\nUns 60 anys despr\xc3\xa9s, el 1170, Muhammad ibn 'Abd All\xc4\x81h ibn Sa'd ibn Mard\xc4\x81ni\xc5\xa1, conegut pel sobrenom de Rei Llop, traspass\xc3\xa0 el territori al Senyor d'Estella Pero Ruiz de A\xc3\xa7agra en circumst\xc3\xa0ncies mai no esclarides per\xc3\xb2 que possiblement fou deguda al pagament pels serveis prestats pel rei de Navarra. D'aquesta manera s'establ\xc3\xad la Senyoria d'Albarras\xc3\xad, un territoria sobir\xc3\xa0 enclavat entre el Regne de Castella i el Regne d'Arag\xc3\xb3 en mans d'un feudatari del Regne de Navarra."